ལ་མོ་ཡོངས་འཛིན་རྡོ་རྗེ་འཆང་གི་རྣམ་ཐར་དུ།རྗེ་གསེར་ཁང་བ་ནས་བརྒྱུད་པའི་མཆོད་མེའི་རྒྱུན་ཉམས་པ་བསྐྱར་གསོ་གནངཞེས་རྗེ་གསེར་ཁང་ནས་བྱུང་བར་གསུངས་ཤིང་།འཇིགས་མེད་བསམ་གཏན་གྱིས་མཛད་པའི་རྗེ་གསེར་ཁང་བའི་རྣམ་ཐར་ལས་ཀྱང་།སྐར་མ་ཐང་ནས་བྱ་བཏང་མང་བོ་དང་།།ལྷན་དུ་མཆོད་འབུལ་གནང་ཞིང་སྐྱ་ཀྱཱ་དང་།།དོ་ཀྱཱའི་གྱོད་འདུམ་དངོས་རྫས་མང་བོ་བྱིན།།ཁྲི་ཀར་ཕེབས་ནས་གོང་བ་གྲྭ་ཚང་ལ།།མཆོད་པ་བཙུགས་ཤིང་ཐེབས་སྦྱར་རྭ་རྒྱར་ཕེབས།ཞེས་དང་།ཁྲི་ཀའི་ཡུལ་ཕེབས་གོང་བ་གྲྭ་ཚང་ནས།།ཉིན་མང་མཆོད་འབུལ་སེམས་བསྐྱེད་མཆོད་པ་དང་།།ལོ་བཞིན་མཆོད་པ་དབུལ་རྒྱུ་ཐེབས་ཀྱང་སྦྱར།།ཞེས་གསལ་བོར་གསུངས་ལ།དེ་ནས་ཡང་སྒྲུབ་སྡེ་དམ་པ་ལྷུན་གྲུབ་ཆོས་རྫོང་ནས།།ཟླ་གཅིག་ཕྱེད་ཀྱི་རིང་ལ་རི་ཁྲོད་པ།།ཉིས་བརྒྱ་ལྷག་བཅས་མཆོད་གྲངས་མཆོད་བྱེ་བ་བདུན།།ལྷག་ཙམ་ཕུལ་ཞིང་ལམ་རིམ་ཆེན་པོ་ཡི།།ཞི་ལྷག་གཉིས་ལ་བཤད་པ་རྒྱས་ཙམ་ཕུལ།།ཅེས་གསུངས་པ་དག་ལ་བལྟས་ན་ཁྲི་ཀའི་རི་ཁྲོད་པ་ནི་རྗེ་གསེར་ཁང་བ་ནས་བྱུང་བར་ངོས་བཟུང་ན་འགལ་བ་ཅི་ཡང་མེད།